Medveď hnedý

Medveď hnedý (zastarano medveď obyčajný; ) je druh cicavca z čeľade medveďovitých. Je to najrozšírenejší druh medveďa na svete. Obýva celú Holarktídu. Podľa Medzinárodnej únie na ochranu prírody a prírodných zdrojov medveď hnedý patrí medzi najmenej ohrozené druhy, celková populácia je stabilná. Výskyt na Slovensku bol doIožený na 32,7 % územia.

Opis a charakteristika 
Dospelý medveď dorastá do dĺžky od 200 až do 300 cm a dosahuje hmotnosť od 100 až po 350 kg, chvost meria 5 až 20 cm. Medvede hnedé sú silne stavané s typickým svalnatým hrbom v oblasti lopatiek. Na labách má nestiahnuteľné pazúry. Pohlavný dimorfizmus vo veľkosti je veľmi malý, ale samce bývajú dvakrát ťažšie ako samice, ktoré majú menšie a ľahšie kosti. Srsť medveďov hnedých je tmavohnedá, blond až čierna. Vo voľnej prírode sa dožívajú 25 rokov, v zajatí o niečo viac. Dospelý jedinec dokáže bežať rýchlosťou až 60 km/h.

Výskyt 
Medveď hnedý je najrozšírenejší druh medveďa. V závislosti od potravy a domova sa výrazne líši jeho veľkosť. Na prežitie potrebuje veľké otvorené plochy (aj keď v Európe a Ázii žije v lesoch), čo vysvetľuje životaschopné populácie na izolovaných územiach v Yukone a na Aljaške. Ničenie biotopov v Severnej Amerike a v Európe zapríčinilo drastický pokles jeho populácie. Podľa Medzinárodnej únie na ochranu prírody a prírodných zdrojov medveď hnedý patrí medzi najmenej ohrozené druhy, celková populácia je stabilná.

Rozšírenie a stav na Slovensku 
Zo 429 mapovacích kvadrátov DFS sa celkovo vyskytol v 141 (32,7 % rozlohy Slovenska, do roku 1964 len v 58, 13,5 %) v nadmorských výškach 170 (Veľké Zálužie) –  (Solisko vo Vysokých Tatrách).

Ekosozologický status od roku 2001  LR - menej ohrozený.

Odhadovaná veľkosť populácie v rokoch 20072012 bola 700900 jedincov (alpský bioregión). Krátkodobý trend za posledných 12 rokov (20002012) aj dlhodobý trend od roku 1988 (19882012) boli stúpajúce. Kvalita biotopov bola vyhodnotená ako dobrá, rozloha vhodných biotopov z krátkodobého aj dlhodobého pohľadu takisto ako stúpajúca.

Z pohľadu výskytu v Karpatoch bol v rámci projektu Bioregio v roku 2014 vypracovaný návrh ekosozologického statusu za celé pohorie ako aj za Slovensko VU - zraniteľný.

Odhadovaná veľkosť populácie v rokoch 20132018 bola 9001 300 (alpský bioregión). Krátkodobý trend veľkosti populácie za posledných 12 rokov (20072018) bol stúpajúci.

Správanie 
Pre svoju veľkosť, silu a nepredvídateľné správanie bol dlho nebezpečenstvom pre ľudí a dobytok. Medvede grizly bývajú agresívnejšie, pretože sa vyvinuli na otvorených priestranstvách, kde pri sebaobrane nemajú veľa možností nájsť si bezpečný úkryt. Najnebezpečnejšie sú medvedice s medvieďatami. Našťastie sa medvede vyvarujú stretnutiam s ľuďmi. Na zadné nohy sa stavajú, aby mali lepší rozhľad, či sa v blízkosti nenachádza nebezpečenstvo alebo potrava. Mláďatá vrhnú počas zimného spánku. Veľmi dobre sa cítia vo vode – často trávia hodiny pri vodopádoch alebo v plytkej vode čakajúc na korisť. Takto striehnu aj na lososy plávajúce proti prúdu na neresiská. Do ryby sa medveď zahryzne mocnými čeľusťami alebo ju omráči labou.

Potrava 
Medveď hnedý je všežravec – pazúrmi vyhrabáva korene a hľuzy – ale v prípade dostupnosti konzumuje aj mäso. Základný zdroj proteínov pre medvede hnedé žijúce pri pobreží je losos. Keď je v zime nedostatok potravy, prečkáva tým, že sa až na 6 mesiacov skryje do brlohu a hibernuje. Kvôli tomuto zimnému spánku sa musí intenzívne vykrmovať od jari do jesene.

Poddruhy 

Rozoznávame viacero poddruhov alebo rás medveďa hnedého. Stále však prebiehajú diskusie o ich systematickom postavení, keďže skôr ako o poddruhy môže ísť o veľkostné odchýlky, spôsobené inou potravou.

Medveď hnedý (Ursus arctos):
 Ursus arctos arctos – medveď (hnedý) európsky/medveď (hnedý) eurázijský (vrátane Ursus arctos gobiensis)
 Ursus arctos alascensis
 Ursus arctos beringianus – medveď (hnedý) kamčatský (vrátane Ursus arctos mandchuricus – medveďa (hnedého) mandžuského)
 † Ursus arctos californicus – medveď (hnedý) kalifornský
 Ursus arctos collaris – medveď (hnedý) (?-)sibírsky (vrátane Ursus arctos jeniseensis)
 † Ursus arctos crowtheri – medveď (hnedý) severoafrický
 Ursus arctos dalli
 Ursus arctos gyas – medveď (hnedý) aljašský
 Ursus arctos horribilis – medveď (hnedý) grizly (vrátane † Ursus arctos nelsoni – medveďa (hnedého) mexického)
 Ursus arctos isabellinus – medveď (hnedý) stredoázijský
 Ursus arctos lasiotus (vrátane Ursus arctos yesoensis – medveďa (hnedého) japonského)
 Ursus arctos middendorffi – medveď (hnedý) kodiak
 Ursus arctos pruinosus – medveď (hnedý) tibetský
 Ursus arctos sitkensis
 Ursus arctos stikeenensis (vrátane Ursus arctos pervagor)
 Ursus arctos syriacus – medveď (hnedý) sýrsky (vrátane Ursus arctos meridionalis – medveďa (hnedého) kaukazského)

Útoky na človeka na Slovensku 
 17.8.2002 medveď zaútočil na dvojicu v stane na Táľoch. Dvojica sa zachránila útekom k motelu. Žena utrpela vážne zranenia, ktoré vyžadovali 6 hodinovú operáciu.
 13.6.2021 zabil medveď v doline Banskô v Liptovskej Lúžnej 57-ročného muža. Na mieste nálezu sa našli stopy medveďa a pitva potvrdila, že úmrtie bolo spôsobené zraneniami od medveďa. Štát odškodnil rodinu zosnulého sumou 22 tisíc €. Rozhodnutím Okresného súdu sa odškodnenie navýšilo na 60 tisíc €, rozhodnutie ešte nie je právoplatné. Ministerstvo sa v posledný možný deň odvolalo.Odškodnenie potvrdil krajský súd.
 1.9.2021 medveď napadol 58 ročnú ženu pri Hradišti v okrese Poltár v ovocnom sade pri zbere černíc a spôsobil jej tržné a hryzné rany v oblasti krku, ramena a stehna.
 31.12.2021 medveď napadol poľovníka pri poľovačke na diviaky kvôli rozšírenému africkému moru ošípaných. Po útoku medveďa skončil poľovník v nemocnici s prehryzenou dlaňou, zlomenými kosťami a dotrhanými šľachami.
 3.3.2022 medveď napadol horára v doline Tiefengrund v Strážovských vrchoch pri Nitrianskom Pravne v okrese Prievidza a spôsobil mu zranenia na hlave, tvári, rukách a ramene. Zraneného muža previezli do bojnickej nemocnice.
 9.5.2022 medvedica napadla horára vykonávajúceho obhliadku miesta, ktoré sa malo zalesňovať v katastri Očovej v okrese Zvolen. Zranený bol poudieraný, mal natrhnutý stehenný sval a škrabance na bedrách.
 11.5.2022 medvedica napadla turistov v blízkosti hotela Poľana pri Hriňovej. Jeden turista utrpel ľahké a druhý ťažké zranenia.
 31.5.2022 medvedica napadla ženu pri bicyklovaní za obcou Liptovské Kľačany. Žena utrpela pár škrabancov. Medvedicu zahnal pes.
 10.6.2022 medvedica napadla 58 ročného muža na ceste do práce v Kopernici v okrese Kremnica. Spôsobila mu vážne poranenia tváre a hlavy.
 13.6.2022 medveď napadol staršieho muža pri kaplnke v Porube v okrese Prievidza. Muž utrpel poranenia ruky, previezli ho do nemocnice.

1.8.2022 medveď napadol lesného projektanta pri Prečíne v Strážovských vrchoch. Napadnutý útrpel zranenie stehna a zlomenie prsta.

 12.10.2022 medveď napadol 38 ročného bežca na žltom značenom turistickom chodníku v blízkosti Valčianskej Javoriny v Malej Fatre. Medveď tromi útokmi spôsobil napadnutému zranenia na tvári, hlave, rukách, nohách a trupe.

Ochrana  
Je zákonom chránený, spoločenská hodnota je 5 000 € (Vyhláška MŽP č. 170/2021).

Medveď hnedý je druh európskeho významu, ktorý sa vyskytuje v 66 územiach európskeho významu, kde z celkové odhadovaného počtu žije 500800 jedincov.

Druh je zaradený do Bernského dohovoru (Príloha II) a smernici o biotopoch (Príloha II a IV). 

Medveďa hnedého ohrozujú tri významné faktory, nadmerný výrub v zmiešaných a ihličnatých lesoch, vyrušovanie a nediferencovaný regulačný lov. K zmene jeho prirodzeného správania vedie prikrmovanie a to aj prikrmovanie kopytníkov.

Referencie

Iné projekty

Externé odkazy 
 www.medvede.sk Projekt BEARS: Medvede na Slovensku a vo svete
 Rozšírenie medveďa hnedého na Slovensku v roku 2012

Medveďovité
Živočíchy európskeho významu
Najmenej ohrozené druhy
Cicavce na Slovensku
Zákonom chránené živočíchy na Slovensku